Beswaarde kerklidmate moet glo eerder bedankDie Hervormde Kerk het lidmate wat hulself nie meer met dié kerk se leer kan vereenselwig nie, versoek om eerder te bedank. Die kommissie van die algemene kerkvergadering het glo in ŉ verklaring gesê “dit is beter dat ons in vrede uitmekaar gaan as dat ons mekaar vernietig, die kerk van Christus verder skade aandoen en die eer van God aantas,” het Beeld berig. Ontevrede lidmate het glo vroeër onder die vaandel van die “steedsHervormers” op 3 Junie ’n staat van belydenis verklaar waarin hulle die Hervormde Kerk van verskillende vorme van dwaalleer aankla. Dit is glo een van die sterkste vorms van kerklike protes. Luidens die berig het die kommissie die staat van belydenis verwerp en gesê dit verketter en veroordeel lidmate en ampsdraers van die kerk onbillik. Volgens die kommissie stel elkeen wat dié staat van belydenis onderteken, hom- of haarself teenoor die Hervormde Kerk, en word sulke lidmate versoek om eerder te bedank. Die kommissie het egter bygevoeg dat eenheid in die kerk belangrik is en het homself beskikbaar gestel om in gesprek te tree met beswaarde lidmate. Lees die oorspronklike berig hier.